KIRJALLINEN KYSYMYS E-2437/00 esittäjä(t): Giovanni Pittella (PSE) komissiolle. Sähkömagneettisten kenttien aiheuttamat vaarat.



Virallinen lehti nro 113 E , 18/04/2001 s. 0095 - 0096



KIRJALLINEN KYSYMYS E-2437/00 esittäjä(t): Giovanni Pittella (PSE) komissiolle (19. heinäkuuta 2000) Aihe: Sähkömagneettisten kenttien aiheuttamat vaarat Euroopan parlamentti käsitteli äskettäin sähkömagneettisten kenttien aiheuttamia vaaroja Taminon mietinnössä, joka koski ehdotusta neuvoston suositukseksi väestön altistumisen rajoittamisesta tietyntaajuisille sähkömagneettisille kentille. Parlamentti kannatti alan yhteisen kehyksen luomista ja painotti tarvetta syvällisempään tutkimukseen sähkömagneettisten kenttien terveysvaikutuksista ja kiireellistä tarvetta laaja-alaiseen ja jatkuvaan kampanjaan vaarojen tiedostamisen lisäämiseksi. Vain muutama jäsenvaltio on antanut asiasta säännöksiä puitelakien muodossa. Väestön keskuudessa on ilmennyt huolestuneisuutta asiasta samoin kuin halua saada lisätietoja ja selkeät säännöt, joilla suojataan riskeiltä, joita pitkäaikainen altistuminen sähkömagneettiselle säteilylle voi aiheuttaa. Katsooko komissio, että on pyydettävä hitaasti toimineita jäsenvaltioita hyväksymään asianmukaiset säännökset suosituksen pohjalta? David Byrnen komission puolesta antama vastaus (16. lokakuuta 2000) Komissio vastaa arvoisan parlamentin jäsenen huoleen palauttamalla mieliin, että väestön sähkömagneettisille kentille (0 Hz300 GHz) altistumisen rajoittamisesta 12. heinäkuuta 1999 annetussa neuvoston suosituksessa 1999/519/EY(1) jäsenvaltioita kehotetaan ottamaan käyttöön perusrajoitusten ja viitearvojen järjestelmä käyttämällä suosituksen liitteessä I olevaa B-osaa sekä pyrkimään noudattamaan liitteessä II väestön altistumiselle vahvistettuja perusrajoituksia. Komissio julkaisee kertomuksen suosituksen täytäntöönpanosta vuonna 2001. Lisäksi neuvoston suosituksessa kehotetaan komissiota pyrkimään Euroopan tason standardien vahvistamiseen. Tässä yhteydessä komissio on laatinut sähkömagneettisia kenttiä koskevan standardointitoimeksiannon, joka kattaa kaikki matalajännitedirektiivin(2) sekä radio- ja telepäätelaitedirektiivin(3) soveltamisaloihin kuuluvat tuotteet. Koska toimeksianto liittyy uuden lähestymistavan direktiiveihin, tuloksena saavutettujen yhdenmukaistettujen eurooppalaisten standardien voidaan olettaa olevan direktiivien keskeisten säännösten mukaisia, ja kaikki yhdenmukaistettujen standardien kanssa ristiriidassa olevat jäsenvaltioiden standardit on mitätöitävä. Kun vaaditaan, että tuote on yhdenmukaistetuissa standardeissa annettujen säteilyrajojen mukainen, pyritään varmistamaan, että ihmiskehon mitattavissa oleva altistuminen laitteen sähkömagneettisille kentille ei normaalikäytössä ylitä neuvoston suosituksessa asetettuja rajoja. Asiaan liittyvien tuotteiden turvallisuuden takaaminen ei edellyttäisi jäsenvaltioilta lisäsääntelyä näiden kahden direktiivin alaan kuuluvien tuotteiden osalta, sillä siihen riittää direktiivien saattaminen osaksi kansallista lainsäädäntöä. Neuvoston suosituksessa kehotetaan komissiota myös edistämään sähkömagneettisille kentille altistumisesta aiheutuvien pitkän ja lyhyen aikavälin vaikutusten tutkimusta. Ensimmäiset tutkimukset tehtiin kolmannen ja neljännen tutkimusta ja teknologista kehittämistä koskevan puiteohjelman aikana. Vaikka tutkimuksista (jotka kattoivat erityyppisten sähkömagneettisten kenttien aiheuttamat mahdolliset lämpövaikutukset ja soluaineenvaihdunnan häiriöt) yhdessäkään ei kyetty näyttämään toteen terveyshaittoja, lisätuloksia tarvitaan, jotta kansalaisten epäilyt voidaan täysin hälventää. Niinpä sähkömagneettinen säteily onkin nimenomaan otettu viidennen puiteohjelman aihepiirin 1 (elämänlaatu ja luonnonvarojen hoitaminen) avaintoiminnon 4 (ympäristö ja terveys) työohjelmaan. Vuoden 1999 ehdotuspyynnön yhteydessä valittiin viisi ehdotusta, joille on varattu rahoitusta yhteensä noin 9 miljoonaa euroa. Hankkeet käynnistyivät tämän vuoden alussa ja tuottavat tuloksia noin kolmen vuoden kuluttua. (1) EYVL L 199, 30.7.1999. (2) Neuvoston direktiivi 73/23/ETY, annettu 19 päivänä helmikuuta 1973, tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä (EYVL L 77, 26.3.1973). (3) Euroopan parlamentin ja neuvoston direktiivi 1999/5/EY, annettu 9 päivänä maaliskuuta 1999, radio- ja telepäätelaitteista ja niiden vaatimustenmukaisuuden vastavuoroisesta tunnustamisesta (EYVL L 91, 7.4.1999).